Karol Gwóźdź (rodz. 2 kwietnia 1987 we Katowicach) – ślōnski pisorz, poeta, grafik, fotograf, DJ, kōmpozytor i producynt muzyczny, kery tworzy ambiyntowo i elektrōniczno muzyka. Znany tyż jako Nail. Propagator ślōnskości i symboliki gōrnoślōnskij. Życie i twōrczość. Urodźōł sie w 1987 roku we Katowicach. Ôd narodzynio mieszko we Siymianowicach Ślōnskich, z kerymi jes zwiōnzany emocjōnalnie i pokolyniowo. Absolwynt V Liceum Ôgōlnokształcōncego w Zespole Szkōł Sportowych we Siymianowicach Ślōnskich ôd roku 2006. Skōńczōł tyż szpecjalizacyje: ôrganizacyjo reklamy i fototechnik.   Gwóźdź nojbarzij znany je ze sfery muzycznyj i literackij. Swoje teksty szkryflo blank po ślōnsku, we alfabecie Steuera. Czasym pisze tyż po polsku. Na poczōntku publikowoł we siymianowickich cajtōngach, zaś niyskorzij na portalu "Wachtyrz.eu". Czynsto podkreśloł potrzeba zmiany wizerōnku ślōnskości na barzij moderny, a sōm jako literat zapropōnowoł /: "mobilniok". Bywoł jurorym we kōnkursach literackich. Choć z wyuczynio jes fotografym, profesjōnalnie zajmuje sie tyż projektowaniym graficznym (m.in. akcydynsy, broszury czy znaki firmowe/logo). Projektowoł m.in. dlo Ruchu Chorzōw, kerymu szafnoł herbu na drugie storocze klubu, zaprojektowoł "" (klubowo maskotka), ôpaska kapitańsko we farbach gōrnoślōnskich, zbajstlowoł mocka ôdznak i pinōw, a tyż mocka inkszych produktōw, w tym pora ôbkłodek do kśōnżek. Literatura. Zadebiutowoł w 2005 roku wierszym "„Uōna”" we cajtōngu "Gazeta Wyborcza", a ku tymu ôstoł laureatym piyrszyj edycyji Kōnkursu Poetyckigo im. Bończyka we Rudzie Ślōnskij. W 2010 roku wydoł tōmik poezyji "„Myśli ukryte”", w kerym znod sie "„Hymn Norodu Ślōnskiygo”", jedyn z nojbarzij znanych ślōnskich wierszy, kerego rynkopis znojduje sie we Bibljotece Publicznyj we Siymianowicach Ślōnskich.   W 2022 roku we kśōnżce "„Siemianowice, kere pamiyntomy”" znodła sie jego ôpowiostka "„Za bajtla na Bytkowie...”", kero wyjōntkowo ufarbowōł sycyniym, czyli charakterystycznōm cechōm godki siymianowiczan. Muzyka. Ôdnoloz sie we muzyce elektrōnicznyj skuli fascynacyje breakdance i electric boogie. Jako DJ zaczōn wystympować jak bōł 17 lot stary we klubach muzycznych na Ślōnsku, a ździebko niyskorzij w Polsce. Wystympuje pod mianym Nail i gro nojczynścij muzyka electro, techno i breakbeat. W 2012 roku wydoł swōj piyrszy ambiyntowy albōm "„Tamte Czasy”", na kerym znod sie kōncek "„Gōrnoślōnskie Tragedyje”", wykorzystany rok niyskorzij we filmie fabularnym "„Beat Girl”".   W 2019 roku wydoł piyrszy electro winyl "„Revelation”" w miymieckij wytwōrni "Dominance Electricity", kery podług brytyjskigo sklepu ze płytami "Bleep", bōł jednym z nojlepszych singli roku 2019, w kożdorocznym zestawiyniu muzyki electro i acid ("„20 Best Electro & Acid 12"s of 2019”"). Bōł tyż autorym cyklu imprez "Sex With The Machines" czy "Zicherungi", kere sie ôdbywały we katowickim klubie INQbator. Życie prywatne. Jes zadeklarowanym katolikiym i kibicym Ruchu Chorzōw. Deklaruje swojo norodowość jako ślōnsko.